Mandag middag har der været lodtrækning til tredje runde af DBU Pokalen i fodbold, og selv om nogle kampe i anden runde endnu ikke er spillet, er der fundet modstandere til flere nordjyske hold. Hobro IK får sig en overkommelig opgave, når de i næste runde skal møde Slagelse B&I. Den sjællandske klub spiller i Danmarksserien. Også Vejgaard B. fra Danmarksserien har klaret sig videre til tredje runde. Her venter dog næppe nogen nem opgave, for modstanderen hedder FC Nordsjælland, som lige nu indtager førstepladsen i Superligaen. Samme hårde odds venter Vendsyssel FF fra 1. division. Klubben skal nemlig møde SønderjyskE. Jammerbugt FC fra 2. division skal møde VB1968, en sjællandsk klub, der til daglig spiller i serie 1. Om AaB overhovedet avancerer til tredje runde i Pokalturneringen vides ikke før torsdag, hvor holdet skal i kamp mod Viborg FF. Men skulle lykkens gudinde tilsmile de nordjyske drenge, venter der en fynsk modstander, nemlig Middelfart fra 2. division. Se den fulde lodtrækning her: Middelfart - Viborg FF/AaB Husum/FC Helsingør - Hvidovre Vejgaard BK - FC Nordsjælland FC Fredericia - AGF Kjellerup IF/Silkeborg IF - Fredensborg/HIK Holbæk B&I - AC Horsens LSF - Brøndby IF Otterup - Randers FC Skive IK - FC København Vendsyssel FF/Brabrand - SønderjyskE Slagelse B&I - Hobro IK Hedensted IF - Lyngby BK Greve - FC Midtjylland Fremad Amager - OB Næstved BK - HB Køge VB 1968 - Jammerbugt FC

Referat:
Hobro IK og Jammerbugt FC har gode chancer for at gå videre til ottendedelsfinalerne i DBU Pokalen.